गद्दाफी के सैनिकों ने 4 पत्रकारों को पकड़ा  
मानवाधिकार संगठन ह्यूमन राइट्स वॉच के प्रवक्ता ने कहा है कि लीबियाई शासक मुअम्मार गद्दाफी के वफादार सैनिकों ने चार पत्रकारों को पकड़ रखा है।
मानवाधिकार संगठन ह्यूमन राइट्स वॉच (एचआरडब्ल्यू) के प्रवक्ता ने कहा है कि लीबियाई शासक मुअम्मार गद्दाफी के वफादार सैनिकों ने चार पत्रकारों को पकड़ रखा है। इनमें एक स्पेनिश, दो अमेरिकी और एक दक्षिण अफ्रीकी पत्रकार शामिल हैं।  समाचार एजेंसी ईएफई के अनुसार प्रवक्ता पीटर बौकार्ट ने कहा कि इलाके में स्थित एचआरडब्ल्यू के प्रतिनिधियों से मिली जानकारी के अनुसार चारों पत्रकारों को ब्रेगा शहर के पास रखा गया है।  बौकार्ट ने कहा कि चारों पत्रकार एक कार में जा रहे थे, उसी समय एक गोला उनके सामने आकर फटा और उन्हें रुकना पड़ा।  उसके बाद गद्दाफी के वफादार सैनिकों ने उन्हें हिरासत में ले लिया और वे दो वाहनों में उन्हें कहीं दूर लेकर चले गए। एचआरडब्ल्यू ने पत्रकारों की रिहाई की कोशिश में गद्दाफी सरकार के प्रतिनिधियों से सम्पर्क किया था।  स्पेन के विदेश मंत्री त्रिनिदाद जिमेनेज ने कहा कि जैसे ही सरकार को पता चला कि स्पेनिश पत्रकार लापता हो गए हैं, सरकार ने उनके ठिकाने के बारे में पता लगाने की कोशिश शुरू कर दी है। सरकार, यूरोपीय संघ के साथ सम्पर्क में है, ताकि यह मामला सुलझाया जा सके।